רצח תמר ויהודה כדורי

רצח תמר ויהודה כדורי אירע ביום חמישי 10 בינואר 2019. בני הזוג יהודה (בן 71), מנהל משרד לראיית חשבון, ותמר (בת 68), נרצחו בדקירות סכין בביתם בשכונת ארמון הנציב בירושלים. ב-14 באפריל 2022 פורסם כי הרצח בוצע ממניע לאומני, על-ידי וסים א-סייד (אנ'), מחבל פלסטיני תושב חברון תומך המדינה האסלאמית. ביום ראשון, 13 בינואר 2019 התקשרה בתם של בני הזוג כדורי למשטרה ודיווחה שמיום חמישי היא אינה מצליחה להשיג את הוריה טלפונית. למקום הוזעקו צוותי הצלה של כיבוי אש ומד"א. לוחמי האש נכנסו לתוך הדירה דרך המרפסת, וגילו את גופותיהם של בני הזוג עם סימני אלימות קשים. צוותי מד"א קבעו את מותם. כמה ימים לפני כן, ביום רביעי 9 בינואר 2019 בשעה 06:50 בבוקר, נדקרה קרוב לבניין נערה כבת 15 שזיהתה את הדוקר כגבר ערבי. מייד עם הדיווח הגיעו למקום כוחות משטרה גדולים אך לא מצאו את הדוקר. ביום חמישי 10 בינואר 2019 יהודה כדורי חזר לביתו מרשת אושר עד בסביבות 11 בלילה. המחבל הבחין בו, עלה אחריו ונכנס לדירתו, ושם הבחין בתמר אשתו של כדורי בחדר ורצח אותה. כשיהודה נכנס למטבח, המחבל התנפל עליו, דקר אותו כמה פעמים ורצח אותו. לאחר הרצח, המחבל נשאר לישון בבית משפחת כדורי. בשישי בבוקר יצא מהבית, נעל את הדלת, זרק את המפתחות לוואדי קרוב ונמלט. המשטרה עצרה גנן ערבי תושב מזרח ירושלים שהועסק ליד הבניין שבו גרו הנרצחים. כעבור חודש שוחרר ממעצר לאחר שלא נמצאו ראיות נגדו. בהמשך החקירה התגבשה במשטרה הערכה כי בין הקורבנות לרוצחם הייתה היכרות מוקדמת, ככל הנראה משום שהבית נותר נעול לאחר הרצח ולא זוהו סימני פריצה. ב-19 בפברואר 2019 נחשדו בנם של הנרצחים ורעייתו במעורבות ברצח, והובאו לדיון על הארכת מעצרם בבית משפט השלום בירושלים. מעצרו של הגבר הוארך בשמונה ימים, ורעייתו, שנחשדה בקשירת קשר לביצוע פשע ושיבוש מהלכי משפט, נעצרה לשישה ימים שבסופם שוחררה. ב-26 בפברואר עוכב לחקירה אחיו של החשוד בזמן שבא להעיד בבית המשפט על אחיו, ושוחרר כעבור כמה שעות. ב-28 בפברואר 2019 ערכו חבריו ושכניו של החשוד עצרת חיזוק ותפילה בכותל המערבי בראשות הרב שלמה ידידיה זעפראני, וטענו כי מהיכרותם את החשוד, הוא אדם הגון וישר ואין מקום לחשוד בו, וכי המשטרה שוגה בחשדותיה. ב-5 במרץ שוחרר החשוד בתנאים מגבילים. לבקשת המשטרה הוארך תוקפו של צו איסור הפרסום שהוטל על חקירת הפרשה עד ל-11 במאי 2019. יומיים לאחר מכן הודיעה המשטרה כי הוסר החשד נגד בנם שנעצר. עוד הובהר כי נבדקים כיווני חקירה נוספים, בין היתר בשל הממצאים המצביעים על כך שהרצח בוצע על ידי מתנקש מקצוען שלא הותיר אחריו עקבות. ב-3 בדצמבר 2019 עצרה משטרת ירושלים שלושה חשודים שאינם קשורים לבני משפחת הנרצחים, ביניהם עבריין מורשע, אך הם שוחררו למחרת לאחר שלא נמצאו ראיות נגדם. ביוני 2020 פרסמה המשטרה סרטון שבו נראה אדם עובר סמוך למקום הרצח, וביקשה את עזרת הציבור באיתור האיש. בינואר 2021 פרסמה המשטרה קלסתרון של החשוד ברצח וביקשה את עזרת הציבור באיתורו. שנתיים לאחר האירוע סירבה המשטרה לחשוף פרטים שנמצאו על רצח בני הזוג כדורי. ב-20 באפריל 2021 הסיר בית המשפט את צו איסור הפרסום, אך הותיר את האיסור על פרסום הפרטים המוכמנים. ב-14 באפריל 2022 פורסם כי הרצח בוצע ממניע לאומני, על-ידי וסים א-סייד, תושב חברון תומך המדינה האסלאמית (דאעש). יממה לפני רצח בני הזוג, ניסה לרצוח נערה באמצעות סכין, אך הנערה לבשה חולצה עם צווארון קשיח ולכן לא נפגעה בצורה קשה, והיא צעקה לעזרה, והמחבל נמלט וחזר למחרת לבצע את רצח משפחת כדורי באותו הרחוב. ימים ספורים לאחר הרצח נכלא במאסר מנהלי למשך כשלוש שנים בעקבות השתייכות למדינה האסלאמית (מבלי שהיה ידוע לכוחות הביטחון שהיה מעורב ברצח בני הזוג כדורי). לאחר שהשתחרר, ביצע א-סייד את פיגוע הדקירה בארמון הנציב, שבו רצח פועל ממולדובה ופצע פועל אחר באורח בינוני. כעבור כחודש, בעקבות חשד של לוחם מג"ב והתאמה של מצלמות אבטחה בין שתי זירות הרצח, הוא נחקר, הודה ונעצר. לבית המשפט הוגש נגדו כתב אישום בגין שלושה מעשי רצח ושני ניסיונות רצח ממניע טרור. ב- 23 בספטמבר 2024, בית המשפט המחוזי בירושלים הרשיע את המחבל ואסים אסעיד ברציחתם של בני הזוג כדורי . כאן חדשות, רצח בני הזוג כדורי: תיעוד ראשון מתוך הזירה, סרטון באתר יוטיוב (אורך: 1:56) חיים גולדיטש, הותר לפרסום: רצח בני הזוג כדורי - פיגוע; המחבל נעצר אחרי שרצח פועל מולדובי בחודש שעבר, באתר ynet, 14 באפריל 2022 אפרת פורשר, פוענחה הפרשה המזעזעת בארמון הנציב: הזוג כדורי נרצח על רקע לאומני, באתר ישראל היום, 14 באפריל 2022 חיים גולדיטש, 600 עדים, 3 צוותי חקירה - ומעצר אקראי שהוביל לפיצוח: כך נתפס המחבל שרצח את הזוג כדורי, באתר ynet, 15 באפריל 2022 גיא פלג, ‏האבל והעוול: האחים שנחשדו לשווא ברצח הוריהם שוברים שתיקה, באתר ‏מאקו‏, 2 במאי 2022 אבי כהן, פה אחד: ואסים אסעיד הורשע ברצח בנסיבות מחמירות של בני הזוג כדורי, באתר ישראל היום, 23 בספטמבר 2024 גלעד כהן, המחבל הורשע ברצח בני הזוג כדורי: "ידע שהם יהודים, בגלל הכיפה", 23 בספטמבר 2024, באתר ynet . ענבר טויזר, חשד לרצח כפול: בני זוג נמצאו ללא רוח חיים בדירה בירושלים, באתר ynet, 13 בינואר 2019 אלון חכמון, ‏פיגוע שביצע מחבל תומך דאעש שחדר לביתם: פוענח רצח הזוג כדורי בירושלים, באתר מעריב אונליין, 14 באפריל 2022 יוסי אלי, רצח הזוג כדורי: המשטרה מבקשת עזרה באיתור אדם שנראה ליד הזירה, באתר חדשות 13, 9 ביוני 2020 ענת יורובסקי, בכיר בימ"ר ירושלים על תיק רצח בני הזוג כדורי: "כרגע אין לנו פריצת דרך", באתר mynet‏ ירושלים, 12 ביוני 2020 קובי רוזן, ‏רצח בני הזוג כדורי בי-ם: בני משפחה הובאו להארכת מעצר, באתר כיכר השבת, 19 בפברואר 2019 כתב העת בהתאסף גיליון 8, ירושלים: איגוד עמלי תורה ורד פלמן, רצח הזוג כדורי: החשוד המרכזי שוחרר בתנאים מגבילים, באתר כאן – תאגיד השידור הישראלי, 5 במרץ 2019 מאיה הורודניצ'אנו‏, החשודים ברצח הזוג כדורי בירושלים שוחררו: "החשד הסביר לא קיים", באתר וואלה, 4 בדצמבר 2019 אלון חכמון, ‏המשטרה מבקשת את עזרת הציבור באיתור אדם ששהה בסמוך לזירת רצח בני הזוג כדורי, באתר מעריב אונליין, 9 ביוני 2020 ברוך שפירא, הרצח בארמון הנציב: שנתיים אחרי – המשטרה פרסמה קלסתרון של החשוד, ה' בשבט תשפ"א, JDN "הם ביזבזו זמן יקר": שנתיים אחרי – רצח בני הזוג כדורי נשאר תעלומה, סרטון בערוץ "כאן חדשות", באתר יוטיוב, 30 בינואר 2021 אבי גדלוביץ', שנתיים אחרי האירוע המזעזע, המשטרה מסרבת לחשוף פרטים שנמצאים בידיה על רצח בני הזוג כדורי, באתר בחדרי חרדים, 20 באוקטובר 2020 הרצח הכפול בארמון-הנציב: שנתיים וחצי של איסור פרסום, באתר העין השביעית, 12 באפריל 2021 שלומי הלר‏, החשוד ברצח בני הזוג כדורי: מחבל דאעש שכבר היה בכלא - ושוחרר, באתר וואלה, 14 באפריל 2022 אביעד גליקמן, יוסי אלי, 3 מעשי רצח ו-2 ניסיונות ממניע טרור: כתב אישום נגד המחבל מירושלים, באתר חדשות 13, 18 באפריל 2022